62006CJ0310_SL
Stranke
Razlogi za odločitev
Izrek
Stranke
V zadevi C-310/06,
katere predmet je predlog za sprejetje predhodne odločbe na podlagi člena 234 ES, ki ga je vložilo Gerechtshof te Amsterdam (Nizozemska) z odločbo z dne 15. junija 2006, ki je prispela na Sodišče 14. julija 2006, v postopku
F.T.S. International BV
proti
Belastingdienst–Douane West,
SODIŠČE (tretji senat),
v sestavi A. Rosas, predsednik senata, J. Klučka, J. N. Cunha Rodrigues, sodnika, P. Lindh (poročevalka), sodnica, in A. Arabadjiev, sodnik,
generalni pravobranilec: P. Mengozzi,
sodna tajnica: M. Ferreira, glavna administratorka,
na podlagi pisnega postopka in obravnave z dne 19. aprila 2007,
ob upoštevanju stališč, ki so jih predložili:
– za F.T.S. International BV H.C. de Bie in M. Ouwehand, odvetnika,
– za nizozemsko vlado H. G. Sevenster in P. van Ginneken, zastopnika,
– za italijansko vlado I. M. Braguglia, zastopnik, skupaj z G. Albenzio, avvocato dello Stato,
– za Komisijo Evropskih skupnosti J. Hottiaux in S. Schonberg, zastopnika, skupaj z F. Tuytschaever in F. Wijckmans, odvetnika,
na podlagi sklepa, sprejetega po opredelitvi generalnega pravobranilca, da bo v zadevi razsojeno brez sklepnih predlogov
izreka naslednjo
Sodbo
Razlogi za odločitev
1. Predlog za sprejetje predhodne odločbe se nanaša na veljavnost Uredbe Komisije (ES) št. 1223/2002 z dne 8. julija 2002 o uvrstitvi določenega blaga v kombinirano nomenklaturo (UL L 179, str. 8).
2. Ta predlog je bil vložen v okviru spora med F.T.S. International BV (v nadaljevanju: FTS) in Belastingdienst–Douane West (carinski organ, pristojen za zahod Nizozemske) zaradi tarifne uvrstitve zmrznjenih in soljenih piščančjih kosov brez kosti.
Pravni okvir
Mednarodno pravo
3. Mednarodna konvencija o harmoniziranem sistemu poimenovanj in šifrskih oznak blaga (v nadaljevanju: HS), sklenjena v Bruslju 14. junija 1983, in njen Protokol o spremembah Konvencije z dne 24. junija 1986 (v nadaljevanju: Konvencija HS) sta bila v imenu Skupnosti odobrena s Sklepom Sveta 87/369/EGS z dne 7. aprila 1987 (UL L 198, str. 1).
4. Na podlagi člena 3(1) Konvencije HS se vsaka pogodbena stranka zavezuje, da so njene tarifne nomenklature in statistični podatki v skladu s HS, da uporablja vse tarifne številke in podštevilke le-te, brez dodajanja ali spreminjanja, kot tudi oznake, ki sem spadajo, in da sledi pravilu za naštevanje navedenega sistema. Vsaka pogodbena stranka se prav tako zavezuje, da uporablja splošna pravila za razlago HS in vse opombe oddelka, poglavja in podštevilke HS in da ne spreminja njihovega obsega.
5. Svet za carinsko sodelovanje, ki je postal Svetovna carinska organizacija (v nadaljevanju: SCO), uveden z mednarodno konvencijo za ustanovitev navedenega sveta, podpisano v Bruslju 15. decembra 1950, odobri pod pogoji, določenimi v členu 8 Konvencije o HS, pojasnjevalne opombe, ki jih je sprejel odbor HS, katerega organizacijo ureja člen 6 te konvencije.
6. Pojasnjevalna opomba k tarifni številki 0207 HS z naslovom „Perutnina in užitni klavnični odpadki perutnine, sveži, ohlajeni ali zamrznjeni, iz tar. št. 0105“ določa:
„Ta tarifna številka se uporablja izključno za živo domačo perutnino in užitne klavnične odpadke domače perutnine iz tar. št. 0105 […]“
7. Pojasnjevalna opomba tarifne številke 0210 HS z naslovom „Meso in užitni klavnični odpadki, nasoljeni ali v slanici, sušeni ali prekajeni; užitna moka in zdrob iz mesa ali klavničnih odpadkov“ določa:
„Ta tarifna številka se uporablja samo za meso in klavnične odpadke vseh vrst, ki so pripravljeni v skladu s poimenovanjem, pri čemer pa je maščoba, očiščena pustega mesa, ter prašičja in perutninska maščoba, netopljena ali kako drugače ekstrahirana (tar. št. 0209), izključena [...]“
Skupnostna ureditev
8. Različica kombinirane nomenklature (v nadaljevanju: KN), ki velja od 1. januarja 2003, izhaja iz Uredbe Komisije (ES) št. 1832/2002 z dne 1. avgusta 2002 o spremembi Priloge I k Uredbi Sveta (EGS) št. 2658/87 o tarifni in statistični nomenklaturi ter skupni carinski tarifi (UL L 290, str. 1). Drugi del KN zajema oddelek I z naslovom „Žive živali in proizvodi živalskega izvora“, katerega poglavje 2 ima naslov „Meso in užitni klavnični odpadki“.
9. Tarifna številka 0207 je tako poimenovana:
„0207	Perutnina in užitni klavnični odpadki perutnine, sveži, ohlajeni ali zamrznjeni, iz tar. št. 0105:
– petelinov in kokoši:
[…]
0207 14 	– – Kosi in klavnični odpadki, zamrznjeni:
– – – Kosi:
0207 14 10	– – – – brez kosti
– – – – s kostmi
[...]“
10. V tarifni številki 0210 je določeno:
„0210	Meso in užitni klavnični odpadki, nasoljeni ali v slanici, sušeni ali prekajeni; užitna moka in zdrob iz mesa ali klavničnih odpadkov:
– Prašičje meso:
[…]
0210 20	– Goveje meso:
[…]
– drugo, vključno z užitno moko in zdrobom iz mesa ali klavničnih odpadkov:
[…]
0210 99 	– – drugo:
– – – Meso:
0210 99 10– – – – konjsko, soljeno ali v slanici ter tudi sušeno
– – – – ovčje in kozje:
[…]
0210 99 31	– – – – severnih jelenov
0210 99 39	– – – – drugo
[…]“
11. Dodatna opomba 7 k navedenemu poglavju 2, kot izhaja iz Uredbe št. 1832/2002, natančneje določa:
„Za namene tarifne podštevilke 0210 izraz ‚meso in užitni klavnični odpadki, nasoljeni ali v slanici‘ pomeni meso in užitne klavnične odpadke, ki so temeljito in homogeno prežeti s soljo in katerih skupna vsebnost soli je 1,2 mas. % ali več.“
12. Uredba Sveta (EGS) št. 2658/87 z dne 23. julija 1987 o tarifni in statistični nomenklaturi ter skupni carinski tarifi (UL L 256, str. 1) pooblašča Komisijo Evropskih skupnosti, da pojasni vsebino tarifne številke. V zvezi s tem člen 9(1) te uredbe določa:
„V skladu s postopkom, določenim v členu 10, se sprejmejo ukrepi, ki se nanašajo na naslednja vprašanja:
a) uporaba kombinirane nomenklature in [integrirane tarife Evropskih skupnosti] zlasti glede:
– uvrščanja blaga v nomenklature iz člena 8,
– pojasnil;
b) spremembe kombinirane nomenklature ob upoštevanju sprememb v zahtevah statistike ali trgovinske politike;
[...]
d) spremembe kombinirane nomenklature in usklajevanje dajatev v skladu s sklepi Sveta ali Komisije;
e) spremembe kombinirane nomenklature zaradi uskladitve s tehnološkim razvojem ali razvojem trgovine ali zaradi uskladitve ali razčiščenja besedila jezikovnih različic;
[…]“
13. Člen 9 Uredbe št. 2658/87 je temelj Uredbe št. 1223/2002, ki predvideva, da je treba naslednje proizvode uvrstiti pod tarifno številko 0207 KN:
>lt>1
14. Uredba Komisije (ES) št. 1871/2003 z dne 23. oktobra 2003 o spremembi Priloge I k Uredbi št. 2658/87 (UL L 275, str. 5), ki je začela veljati 14. novembra 2003, je nadomestila dodatno opombo 7 k poglavju 2 oddelka I drugega dela KN z naslednjim besedilom:
„Za namen številke 0210 izraz ‚meso in užitni klavnični odpadki, nasoljeni, v slanici‘ pomeni meso in užitne klavnične odpadke, temeljito in homogeno nasoljeno po vsej globini s celotno vsebnostjo soli ne manj kot 1,2 mas. %, pod pogojem, da je nasoljevanje postopek, ki zagotavlja dolgoročno hrambo.“
15. Organ STO za reševanje sporov je 27. septembra 2005 ocenil, da je treba piščančje kose brez kosti, ki so zamrznjeni in imajo vsebnost soli od 1,2 do 3 mas. %, uvrstiti pod tarifno številko 0210 KN. Po tem priporočilu je Komisija sprejela Uredbo (ES) št. 949/2006 z dne 27. junija 2006 o spremembi Priloge I k Uredbi št. 2658/87 (UL L 174, str. 3). Istega dne kot je Uredba št. 949/2006 začela veljati, je razveljavila Uredbo št. 1223/2002 in nadomestila dodatno opombo 7 k poglavju 2 oddelka I drugega dela KN z naslednjimi določbami:
„Za namene tarifnih podštevilk od 0210 11 do 0210 93 izraz ‚meso in užitni klavnični odpadki, nasoljeni ali v slanici‘ pomeni meso in užitne klavnične odpadke, ki so temeljito in homogeno prežeti s soljo in katerih skupna vsebnost soli je 1,2 mas. % ali več, če je soljenje način, ki zagotavlja dolgotrajno konzerviranje. Za namene tarifne podštevilke 0210 99 izraz ‚meso in užitni klavnični odpadki, nasoljeni ali v slanici‘ pomeni meso in užitne klavnične odpadke, ki so temeljito in homogeno prežeti s soljo in katerih skupna vsebnost soli je 1,2 mas. % ali več.“
Spor o glavni stvari in vprašanje za predhodno odločanje
16. Družba FTS je med 5. avgustom in 11. avgustom 2003 uvozila na Nizozemsko piščančje kose po poreklu iz Brazilije, brez kosti, zamrznjene in z vsebnostjo soli med 1,4 in 2,9 %.
17. Nizozemski carinski organi so na podlagi Uredbe št. 1223/2002 uvrstili te proizvode pod tarifno podštevilko 0207 14 10. Belastingdienst–Douane West je zavrnila ugovor FTS, ki je trdila, da navedeni proizvodi sodijo pod tarifno podštevilko 0210 99 39. FTS je torej vložila tožbo zoper to odločbo pri carinskem senatu Gerechtshof te Amsterdam.
18. Ker je menilo, da je Uredba št. 1223/2002, ki je veljala v času nastanka dejstev v postopku v glavni stvari, nezdružljiva z dodatno opombo 7 k poglavju 2 oddelka 1 drugega dela KN v takrat veljavni različici, ki izhaja iz Uredbe št. 1832/2002, je Gerechtshof te Amsterdam prekinilo odločanje in Sodišču v predhodno odločanje predložilo to vprašanje:
„Ali je Uredba št. 1223/2002 […] veljavna?“
Vprašanje za predhodno odločanje
19. FTS meni, da je Uredba št. 1223/2002 neveljavna in trdi predvsem, da je nezdružljiva z dodatno opombo 7 k poglavju 2 oddelka I drugega dela KN ter s pojasnjevalnimi opombami k tarifnim številkam 0207 in 0210 HS, v skladu s katerimi sodi meso, ki je bilo soljeno, pod tarifno številko 0210, kot je presodil organ STO za reševanje sporov.
20. Nizozemska in italijanska vlada ter Komisija nasprotno menijo, da je Uredba št. 1223/2002 veljavna. V bistvu trdijo, da tarifna številka 0207 KN zajema piščančje kose brez kosti, zamrznjene, ki so temeljito in homogeno prežeti s soljo in katerih skupna vsebnost soli je od 1,2 do 1,9 mas. %. Komisija dodaja, da naj nezdružljivost Uredbe št. 1223/2002 s pravili STO ne bi imela posledic za veljavnost te uredbe glede na pravo Skupnosti, ker ta pravila nimajo neposrednega učinka, pri čemer se v zvezi s tem sklicuje na sodbi z dne 23. novembra 1999 v zadevi Portugalska proti Svetu (C-149/96, Recueil, str. I-8395), in z dne 1. marca 2005 v zadevi Van Parys (C-377/02, ZOdl., str. I-1465).
21. Najprej je treba opozoriti, da je v skladu z ustaljeno sodno prakso Svet v zvezi s sodelovanjem s carinskimi strokovnjaki držav članic Komisiji dodelil široko pooblastilo za odločanje po prostem preudarku, da natančneje določi vsebino ustreznih tarifnih številk za uvrstitev določenega blaga. Vendar pooblastilo Komisije za sprejemanje ukrepov iz člena 9(1)(a), (b), (d) in (e) Uredbe št. 2658/87 ne pooblašča za spreminjanje vsebine tarifnih številk, ki so določene na podlagi HS, vzpostavljenega s konvencijo, s katero se je Skupnost na podlagi člena 3 zavezala, da ne bo spreminjala obsega (sodbi z dne 14. decembra 1995 v zadevi Francija proti Komisiji, C-267/94, Recueil, str. I-4845, točki 19 in 20, ter z dne 27. aprila 2006 v zadevi Kawasaki Motors Europe, C-15/05, ZOdl., str. I‑3657, točka 35).
22. Treba je torej preučiti, ali je Komisija s tem, da je sprejela Uredbo št. 1223/2002, spremenila tarifno številko 0210 KN ter tako prekoračila meje pooblastil, ki so ji bila podeljena v členu 9 Uredbe št. 2658/87.
23. Dodatna opomba 7 k poglavju 2 oddelka I drugega dela KN se v različici, ki je veljala za dejstva v postopku v glavni stvari omeji na to, da določa, da za namene tarifne številke 0210 izraz „meso in užitni klavnični odpadki, nasoljeni“ pomeni „meso in užitne klavnične odpadke, ki so temeljito in homogeno prežeti s soljo in katerih skupna vsebnost soli je 1,2 mas. % ali več“. V skladu s to določbo piščančji kosi brez kosti, zamrznjeni, temeljito in homogeno prežeti s soljo, katerih skupna vsebnost soli je 1,2 mas. %, sodijo pod tarifno številko 0210.
24. Ker je Uredba št. 1223/2002 proizvode, ki so imeli vsebnost soli med 1,2 in 1,9 %, uvrstila v tarifno podštevilko 0207 14 10, je s tem posledično dvignila prag v zvezi z vsebnostjo soli v proizvodih, ki sodijo pod tarifno številko 0210, nad 1,9 %, tako da so bili proizvodi, katerih vsebnost soli znaša med 1,2 in 1,9 % in ki so sodili dotlej pod to zadnjo tarifno številko, izključeni iz tarifne podštevilke 0207 14 10, s povečanjem pravic, ki iz tega izhajajo.
25. Ker je Komisija piščančje meso, katerega vsebnost soli je znašala med 1,2 in 1,9 mas. %, uvrstila pod tarifno podštevilko 0207 14 10, je omejila obseg tarifne številke 0210 in tako prekoračila svoje pooblastilo, ki ji je bilo podeljeno na podlagi člena 9 Uredbe št. 2658/87. Zato je treba Uredbo št. 1223/2002 razglasiti za neveljavno.
26. Da bi se predložitvenemu sodišču dalo uporaben odgovor, ki mu omogoča rešitev spora, o katerem odloča, je treba preučiti uvrstitev proizvodov, na katere se nanaša postopek v glavni stvari.
27. V skladu z ustaljeno sodno prakso je treba zaradi zagotovitve pravne varnosti in preprostosti nadzora odločilno merilo za uvrstitev blaga v tarifno številko na splošno iskati v njegovih objektivnih značilnostih in lastnostih, ki so opredeljene v besedilu tarifne številke KN in v opombah k oddelku ali poglavju (sodbi z dne 16. septembra 2004 v zadevi DFDS, C-396/02, ZOdl., str. I-8439, točka 27, in z dne 15. septembra 2005 v zadevi Intermodal Transports, C-495/03, ZOdl., str. I-8151, točka 47).
28. Iz splošnega pravila za razlago KN št. 1 izhaja, da je uvrstitev blaga zakonito določena v skladu z besedili tarifnih številk in opomb k oddelku ali poglavju in v skladu z drugimi splošnimi pravili razlage, če niso v nasprotju z besedilom navedenih tarifnih številk in opomb. Splošno pravilo za razlago KN št. 3(a), ki se nanaša točno na primer, v katerem se zdi, da bi bilo treba blago uvrstiti v več tarifnih številk določa, da „ima tarifna številka, ki je bolj specifična, prednost pred tarifnimi številkami z bolj splošnim obsegom“.
29. Tarifna številka 0207 se nanaša na „[p]erutnin[o] in užitn[e] klavničn[e] odpadk[e] perutnine, svež[e], ohlajen[e] ali zamrznjen[e], iz tar. št. 0105“. Niti besedilo niti struktura te tarifne številke ne predvideva niti ne izključuje njene uporabe za soljeno meso.
30. Nasprotno, tarifna številka 0210 se nanaša na „[m]eso in užitn[e] klavničn[e] odpadk[e], nasoljen[e] ali v slanici, sušen[e] ali prekajen[e]; užitn[o] mok[o] in zdrob iz mesa ali klavničnih odpadkov“. Za te proizvode dodatna opomba 7 k poglavju 2 oddelka I drugega dela KN v različici, ki izhaja iz Uredbe št. 1832/2002, določa skupno vsebnost soli 1,2 mas. % ali več, poleg tega pa zahteva, da so „temeljito in homogeno prežeti s soljo“.
31. Tako v času nastanka dejstev v postopku v glavni stvari piščančji kosi brez kosti, zamrznjeni, temeljito in homogeno prežeti s soljo, katerih skupna vsebnost soli je 1,2 mas. % ali več, spadajo pod tarifno podštevilko 0210 99 39 KN.
32. Komisija pa meni, da je tarifna številka 0210 pridržana mesu, ki je bilo soljeno zaradi hrambe. Nasprotno, ker je hramba zagotovljena z zamrznjenjem, sodi meso pod tarifno številko 0207 ne glede na njegovo morebitno soljenje. Komisija se v zvezi s tem sklicuje na sodbi z dne 17. marca 1983 v zadevi Dinter, 175/82, Recueil, str. 969, in z dne 27. maja 1993 v zadevi Gausepohl-Fleisch, C-33/92, Recueil, str. I-3047.
33. Te trditve ni mogoče sprejeti. Dejansko zadošča ugotovitev, da nobena določba KN, ki velja v času nastanka dejstev v postopku v glavni stvari, ne določa izrecno, da je uvrstitev pod tarifno številko 0210 odvisna od tega, ali je bilo soljenje namenjeno zagotovitvi dolgoročne hrambe zadevnega mesa. Glede upoštevnosti zgoraj navedenih sodb Dinter in Gausepohl-Fleisch je treba pripomniti, da sta bili ti odločitvi sprejeti v okoliščinah, ki so drugačne od teh v postopku v glavni stvari, saj ni bila sprejeta nobena določba, ki bi bila enakovredna dodatni opombi 7 k poglavju 2 oddelka I drugega dela KN, da bi pojasnila obseg izraza „nasoljeni“ v smislu tarifne številke 0210 (glej po analogiji sodbo z dne 8. februarja 1990 v zadevi van de Kolk, C-233/88, Recueil, str. I-265, točki 14 in 15).
34. Predložitveno sodišče mora na podlagi zgornjih podatkov uvrstiti zadevno blago iz postopka v glavni stvari.
35. Predložitvenemu sodišču je torej treba odgovoriti, da je Uredba št. 1223/2002 neveljavna.
Stroški
36. Ker je ta postopek za stranke v postopku v glavni stvari ena od stopenj v postopku pred predložitvenim sodiščem, to odloči o stroških. Stroški, priglašeni za predložitev stališč Sodišču, ki niso stroški omenjenih strank, se ne povrnejo.
Izrek
Iz teh razlogov je Sodišče (tretji senat) razsodilo:
Uredba Komisije (ES) št. 1223/2002 z dne 8. julija 2002 o uvrstitvi določenega blaga v kombinirano nomenklaturo je neveljavna.